Nafarroako Parlamentuak, 2021eko maiatzaren 6an egindako Osoko Bilkuran, honako erabaki hau onetsi zuen: “Erabakia. Horren bidez, Nafarroako Gobernua premiatzen da prebentzio-neurriak manten eta indartu ditzan, osasun-arretako zentroetan erasoak amaiarazteko”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“Nafarroako Parlamentuak Nafarroako Gobernua premiatzen du:

1. Prebentzio-neurriak manten eta indartu ditzan, zentroetan diharduten langile guztiekiko erasoak amaiarazteko, bai Oinarrizko Osasun Laguntzan, bai Espezializatuan ere, larrialdi zerbitzuak lehenetsiz.

2. Erasoetarako alarma-sistemak ezartzeko plana osa dezan –bereziki, Oinarrizko Osasun Laguntzan–; esaterako, sakagailu finkoak edo eskumuturrekoak, bideozaintzako kamerak, altzariak aldatzea edo arrisku-eremuetako zenbait guneren egitura aldatzea.

3. 2020an programatutako ikastaroak –autodefentsako teknikei eta erasoak prebenitzeko gaitasunak lortzeari buruzkoak– egin ditzan, azkenean ezin baitziren egin.

4. Herritarrak kontzientziatzeko kanpaina bat prestatu eta zabal dezan.

5. Erregistro ofizial bat sor dezan, zeinetan jasoko baita Nafarroan osasun arloko langileek pairatzen dituzten erasoen kopuru zehatza.

6. Gorabeherak eta erasoak erregistratzeko sistema ere hobetu dezan, eta profesionalak anima ditzan salaketa egitera, gertakari horiek nola eta zer inguruabarretan agertzen diren hobeto ezagutu eta prebentzioa egin ahal izate aldera.

7. Sustapen, prebentzio, erantzun eta babeserako harturiko neurrien eraginkortasuna monitorizatu dezan eta eraginkortasun hori areagotzeko estrategia berriak ezar ditzan.

8. Laguntza psikologiko eta/edo legala, akonpainamendua eta behar duten gainerako edozein laguntza eman diezaien eraso eta/edo mehatxua jasan duten profesionalei.

9. Txosten bat presta dezan, urteko ebaluazio bat jasoko duena honako hauei buruz: osasun arloko profesionalei eginiko erasoen zergatiak, hartutako neurrien inpaktua –datuak gutxienez ere sexuaren arabera bereiziz–, laguntza-maila eta profil profesionala; eta, halaber, plan bat presta dezan hurrengo ekitaldian gauzatu beharreko neurriekin, egindako ebaluazioan identifikatu diren hobetze-arloetan oinarrituta”.

Iruñean, 2021eko maiatzaren 10ean

Lehendakaria: Unai Hualde Iglesias